Gilbert Agius eċċitat fil-bidu tal-ħidma tiegħu bħala coach ta' Malta U21 G ilbert Agius beda x-xogħol tiegħu bħala coach tat-team nazzjonali Malti ta' Taħt il-21 sena, fejn ħa t-tmexxija tat-team mingħand Silvio Vella li nħatar Kap tal-proġett Regional Hubs. Agius, li għandu Liċenzja UEFA PRO, qed jistenna bil-ħerqa l-isfida li jmexxi lit-team nazzjonali wara li s'issa qatta' l-karriera kollha tiegħu ta' coach f'livell ta' club, fejn serva kemm bħala coach kif ukoll bħala assistant coach tal-club tal-Premier League, Valletta FC. "Li tkun parti mis-sistema ta' coach tat-team nazzjonali huwa unur prestiġjuż, hekk inħares lej­ha," qal Agius lil www.mfa.com.mt. "Jien ġej minn żmien twil naħdem fil-livell ta' club u f'ambjent fejn it-team tiegħek ikun qed jilgħab partita waħda, illum anke tnejn, kull ġimgħa. "Imma li naħdem b'mod professjonali f'settur daqshekk kbir fejn wieħed jista' jwessa' l-għarfien tal-logħba, jiltaqa' ma' nies ġodda u jgawdi esperjenzi ġodda hija xi ħaġa li qed inħares 'il quddiem għaliha. "Il-filosofija tiegħi hija dejjem li nitgħallem u nikber f'livell professjonali u personali. Din l-isfida se tiftaħ bibien u opportunitajiet ġodda u l-esperjenza tal-football se tkun differenti minn dik li kelli fl-aħħar 30 sena." Agius, li riċentement għalaq 47 sena, gawda minn karriera brillanti kemm f'livell ta' club, billi rebaħ diversi unuri fuq bażi ta' team u anke individwali, kif ukoll mat-team nazzjonali, għamel total ta' 120 dehra u skorja tmien goals fil-proċess. "Jiena ngħożż l-esperjenzi li gawdejt minn età żgħira ħafna, mill-ewwel logħob li lgħabt mat-timijiet nazzjonali," qal Agius. "Kienu esperjenzi sbieħ, għal-kemm kien hemm ukoll ħafna oħrajn li tgħallimna minnhom f'kull livell. "Naturalment, ċerti logħob, fi gruppi ta' etajiet differenti, huma aktar memorabbli minn oħrajn, imma l-logħbiet kollha kienu importanti għalija biex nagħmel progress fil-karriera tiegħi fil-football ukoll biex intejjeb l-esperjenza tiegħi." APPROĊĊ UMLI Agius huwa mudell għall-players żgħażagħ Maltin li għandhom ambizzjonijiet li jsegwu l-kisbiet tiegħu fil-livell ta' club u anke dak internazzjonali. Membri prospettivi tal-iskwadra tat-team nazzjonali Malti ta' taħt il-21 sena issa għandhom l-opportunità li jitgħallmu mingħandu iżda Agius, magħruf għall-umiltà tiegħu, huwa wkoll ħerqan li jitgħallem minnhom. "Nispera wkoll li nitgħallem mill-players żgħażagħ," tenna Agius. "M'għandniex xi ngħidu li jien ħerqan ħafna li niggwidahom u naqsam l-esperjenzi tiegħi għax, kif kulħadd jaf, jien persuna miftuħa ħafna u dejjem preparata biex ngħin lil dawk li jixtiequ jitgħallmu minni, imma, kif għidt, jien nemmen li jistgħu wkoll jgħinuni nitgħallem aktar." "Il-players li jaspiraw li jagħmlu l-pass għall-iskwadra nazzjo­nali tal-kbar – u se jintgħażlu għax għandhom il-potenzjal li jiksbu dan – jistgħu jistaqsu dak kollu li jixtiequ u jien inkun ktieb miftuħ sabiex ikunu jistgħu jitgħallmu mill-esperjenzi tiegħi." PROĠETTI TEKNIĊI Il-coach tat-team nazzjonali Malti ta' Taħt il-21 sena li għadu kemm inħatar tkellem b'mod pożittiv dwar il-proġetti tekniċi stabbiliti fl-istrateġija tal-Malta FA 2020-24. "Fl-istrateġija tal-Malta FA li tne­diet reċentement, hemm proġetti fuq medda qasira u dik twila ta' żmien," qal Agius. "Dawn jinkludu pjani biex jagħtu spinta lill-iżvilupp tekniku ta' players żgħażagħ, il-ħolqien ta' ċentri reġjonali u l-introduzzjoni ta' filosofija tal-football unifikata għat-timijiet nazzjonali fil-livelli kollha. "Dawn huma kollha proġetti tajbin u interessanti li, nispera, se jaħsdu l-benefiċċji mixtieqa fis-snin li ġejjin. Irridu nkunu paċenzjużi għax se jieħdu ftit taż-żmien. "Madankollu, nemmen li, jekk kulħadd isegwi l-għanijiet ta' din l-istrateġija, se jkollu impatt pożittiv fuq medda qasira ta' żmien filwaqt li fuq medda twila ta' żmien nispera li nara iktar subien u bniet jissodisfaw il-potenzjal tal-football tagħhom. " IMPENJI MALTA U21 It-team nazzjonali Malti ta' Taħt il-21 sena tela' biex jilgħab fi Grupp Ċ tal-fażi ta' kwalifikaz­zjoni tal-Kampjonat tal-UEFA ta' Taħt il-21 sena 2021-23, u jibdew l-impenji tagħhom f'Settembru b'logħba f'darna kontra l-Irlanda ta' Fuq. It-timijiet l-oħra fil-grupp huma Spanja, ir-Russja, is-Slovakkja u l-Litwanja. Huwa grupp diffiċli għal Malta iżda Agius saħaq li l-għan ewlieni huwa li nagħtu lill-players żgħażagħ tagħna aktar esperjenza fuq livell internazzjo­nali biex tħejjihom għall-football tal-kbar. "Il-gruppi ta' kwalifikazzjoni hu­ma dejjem diffiċli," qal Agius. "L-għan ewlieni tagħna, konformi wkoll mal-istrateġija tal-Assoċjaz­zjoni, huwa li ngħallmu, inħarrġu u ntejbu l-abbiltajiet ta' dawn iż-żgħażagħ biex inħejjuhom bl-aħjar mod li nistgħu għat-team tal-kbar A. Il-prinċipji huma li nilagħbu bl-istess sistema u l-istess filosofija proposta mill-Head Coach, Devis Mangia. "Naturalment, ir-riżultati huma importanti għax jgħinu lil wieħed jibni iktar kunfidenza u twemmin fil-proġett, iżda l-mira ewlenija tat-team nazzjonali ta' Taħt il-21 sena hija li tiggwida u tagħti lill-players żgħażagħ tagħna esperjenzi fuq livell internazzjonali biex tħejjihom għat-team nazzjonali tal-kbar." AKTAR OPPORTUNITAJIET Ċertament, il-promozzjoni ta' bosta players żgħażagħ fl-iskwadra tal-kbar fl-aħħar kampanja tal-grupp tal-UEFA Nations League, inklużi talenti ġodda bħal Paul Mbong, Shaun Dimech u Alex Satariano, hija sors ta' motivazzjoni u inkoraġġiment għal Agius u l-players li se jkunu parti mill-iskwadri ta' Taħt il-21 sena ta' Agius.